**การจัดการความรู้ยุคใหม่ หรือ KM 3.0**

เป็นการจัดการความรู้ยุคใหม่เพื่อการบรรลุเป้าหมายหลักขององค์กรหรือโครงการ ที่เน้นใช้ Human KM เปลี่ยนกระบวนทัศน์ ผ่านเทคโนโลยีใหม่ในยุคดิจิตอล สร้างเครื่องมือและระบบที่มีประสิทธิภาพ เพื่อให้โอกาสคนในสังคมทุกภาคส่วนและทุกระดับ ได้เข้าถึงข้อมูล/ความรู้/การเรียนรู้ สร้างโอกาส ความเท่าเทียม สามารถใช้ในชีวิตประจำวันหรืองานประจำ เพื่อบรรลุเป้าหมายสูงสุด คือ ***เกิดพฤติกรรมการเรียนรู้สู่การเปลี่ยนแปลง (Transformative Learning) สู่สุขภาวะของคนในสังคมไทย***

ลักษณะสำคัญ หรือ Keywords ของ KM 3.0 คือ

1. **อยู่ในวิถี**: หมายถึง อยู่ในวิถีการทำงาน หรือวิถีชีวิต จนเป็นอัตโนมัติ หรือภาษาที่เราใช้กันอยู่แล้วคือ “เนียนอยู่ในเนื้องาน” หรือ “เนียนอยู่ในขั้นตอนการทำงาน” ซึ่ง “อยู่ในวิถี” อาจตีความผิด คิดว่ามี KM อยู่ในวิถีการทำงานแล้วก็พอใจ ยึดติดกับวิถีเดิมๆ แล้วดำเนินตามวิถีที่ทำต่อเนื่องมา ซึ่งหากมีการใช้ KM อย่างถูกต้อง มีพลัง “วิถี” ของการทำงาน จะมีวิวัฒนาการต่อเนื่อง เป็น “วิถี” ใหม่ ที่แตกต่างจากเดิม ทำให้เกิดผลงานที่ดีกว่าเดิม คนได้รับประโยชน์และการพัฒนายิ่งขึ้น ขยายความว่า KM 3.0 ต้องมี usability สูงกว่า KM 2.0 อย่างมากมาย หากจะสนองความต้องการทันใจคนในยุคนี้ (usability) และน่าจะต้องอยู่ในวิถีของทั้งองค์กรหรือชุมชน ไม่ใช่ทำกันในเพียงบางส่วนขององค์กร ในที่สุดแล้วส่งผลเปลี่ยนพฤติกรรมคน วัฒนธรรมองค์กร หรือเปลี่ยนวิถีปฏิบัติองค์กร
2. **มีเป้าหมาย**: ความหมายที่สำคัญที่สุดคือ คือ ต้องโฟกัสเป้าหมายหลัก (Core Business) ขององค์กร หากเป็นองค์กรธุรกิจ KM ต้องพิสูจน์ตนเองให้ได้ว่า ช่วยให้ผลประกอบการดีขึ้น หากเป็นองค์กรพัฒนาสังคมหรือโครงการพัฒนาสังคม ต้องบอกได้ว่าสังคมหรือประชาชนได้ประโยชน์อะไรจากการทำงาน รวมทั้งต้องมีการระบุความรู้ที่มีความสำคัญอย่างยิ่งยวด (Critical Knowledge) ไว้ให้ชัดเจน
3. **ใช้เครื่องมือ IT**: การใช้ ICT ในรูปแบบใหม่ มี 2 นัยยะ ประเด็นแรก คือ การใช้โทรศัพท์มือถือและโซเชี่ยลมีเดียในระดับบุคคลประกอบกับการมี ระบบ data center ที่ทันสมัยในระดับองค์กร ประเด็นที่สอง คือ ใช้ Big Data Technology ที่สามารถนำ unstructured data มาตอบคำถามหาทิศทาง การเปลี่ยนแปลงไปข้างหน้าได้ในทันทีที่ต้องการ ซึ่งระบบไอที จะเป็นเครื่องมือสำคัญต่อ usability ของ KM 3.0
4. **มีพลังจัดการ “หัวปลา”** (เป้าหมาย) และ**มีการจัดการ “ความรู้จากภายนอก”** นำมาใช้ในการพัฒนางานของตนด้วยวิธีการต่างๆ

*มากกว่านั้น KM 3.0 ต้องมีองค์ประกอบสำคัญทางกระบวนการ 3 ส่วน ประกอบด้วย*

* **Space** of Learning: เป็นพื้นที่ในการเรียนรู้ร่วมกันของกลุ่มคน
* **Speed** of Learning: สามารถสร้างความรู้ที่พร้อมใช้ สร้างการเรียนรู้ที่ทันเวลา
* **Spiral** of Learning: การหมุนเกลียวการเรียนรู้ ทั้ง Knowledge, Skills และ Thinking Process/ Mindset